Author: Kappillani

ALLA JDAWWAL BIL-KELMA TIEGĦU
“Dan jgħid il-Mulej: ‘Erġgħu duru lejja bi qlubkom kollha, bis-sawm, bil-biki u bl-ilfiq; Ċarrtu qalbkom, u mhux ilbieskom.’”
Mill-Ktieb tal-Profeta Ġoel, kapitlu 2, versi 12-13a
L-IMGĦAMMED JIRRIFLETTI
“B’dan il-kliem hekk qawwi tal-Profeta Ġoel, il-Liturġija tal-lum tintroduċina għar-Randan: turina li l-konverżjoni tal-qalb hi l-karatteristika ta’ dan iż-żmien ta’ grazzja. Is-sejħa tal-profeta tippreżenta sfida għalina lkoll - li minnha ħadd m’hu eskluż - u tfakkarna li l-konverżjoni ma tirriduċix ruħha għal forom esterjuri jew intenzjonijiet li jibqgħu fl-ajru, imma tqanqal u tibdel il-ħajja kollha tal-persuna, ibda miċ-ċentru tagħha, il-kuxjenza. Aħna mistednin nibdew dil-mixja li fiha nisfidaw ir-rutina u nagħmlu sforz biex niftħu għajnejna u widnejna, imma fuq kollox qalbna, ħalli noħorġu ‘l barra mill-‘ġnien ċkejken’ tagħna.”
Papa Franġisku, Omelija, ĊARRTU QALBKOM, U MHUX ILBIESKOM, Bażilika ta’ Santa Sabina, Ruma, 5 ta’ Marzu 2014

L-IMGĦAMMED JISTAQSI LILU NNIFSU
+ Nista’ nagħmel użu aħjar minn żmien ir-Randan biex ir-rabta tiegħi ma’ Alla tikber xi ftit?
+ Xi tfisser għall-ħajja personali tiegħi li nċarrat qalbi u mhux ilbiesi?
L-IMGĦAMMED JINTAFA’ QUDDIEM IL-MULEJ
Jekk jien naċċetta, Mulej, li r-Randan ta’ din is-sena huwa rigal ieħor tiegħek għalija, żgur li rrid naċċetta wkoll li Inti se tnebbaħni kif ngħixu b’mod differenti minn snin oħra, u dan dejjem għall-ġid veru tiegħi.
Żgur li Inti se titlob minni ħwejjeġ imqar ċkejknin li soltu ma nagħmilx.
Tħallinix nibża’ nisfida l-mod ta’ kif jiena għext ir-Randan fl-imgħoddi, ħalli nkun nista’ ngawdi kemm niflaħ minn rigal bħal dan.
Tħallinix nibqa’ ndur fiċ-ċirku tal-‘ġnien ċkejken’ tiegħi, ħalli nkun nista’ b’qalbi nimraħ fil-wesgħat ta’ mħabbtek.

18 ta’ Frar 2015 MIXJA LEJN L-GĦID IL-KBIR (1) L-ERBGĦA TAL-IRMIED